عرب میں بت پرستی

عام باشندگان عرب اسماعیل کی دعوت و تبلیغ کے نتیجے میں دین ابراہیمی کے پیرو تھے۔ لیکن رفتہ رفتہ انہوں نے دین کا ایک حصہ بھلا دیا لیکن توحید کے شعائر ابھی ان میں باقی تھے۔ حتی کہ عمرو بن لحی منظر عام پر آیا۔

عمرو بن لحی 
بنو خزاعہ کے سردار عمرو بن لحی کی پرورش دینی لحاظ سے ہوئی تھی۔ لہذا لوگ اس کے پیروکار بننے لگے۔ عمرو بن لحی نے ملک شام کے سفر کے دوران لوگوں کو بتوں کی پوجا کرتے پایا۔ چونکہ یہ انبیاء کرام کی سرزمین تھی لہذا عمرو نے یہ عمل برحق جانا۔ وہ اپنے ساتھ ہبل بت لے آیا اور اسے خانہ کعبہ کے اندر نصب کر دیا۔ چونکہ عمرو بن لحی کو دینی پیشوا مانا جاتا تھا لہذا اہل مکہ اور پھر بقیہ عرب باشندگان نے بت پرستی اختیار کر لی۔ عرب بتوں کو خدا کے برگزیدہ بندے اور اس کے تحت کام کرنے والے قرار دے کر ان کی عبادت کرنے لگے، وہ ان سے مرادیں مانگتے اور سمجھتے کہ وہ خدا ہی کی طرح ان کے مددگار ہیں۔

بڑے بت 
ہبل انسان کی شکل میں تھا۔ اس کو اہل مکہ سب سے بڑا اور اہم بت سمجھنے لگے۔ ہبل کا دایاں ہاتھ ٹوٹا ہوا تھا۔ قریش مکہ نے وہ سونے کا بنوا کر لگا دیا۔

ہبل کے علاوہ عرب کے قدیم بتوں میں سے منات ہے۔ یہ مشلل میں رکھا گیا تھا۔ پھر طائف میں لات اور اس کے بعد وادئ نخلہ میں عزیٰ نامی بت وجود میں آیا۔ یہ تینوں عرب کے بڑے بت تھے۔ اس کے بعد حجاز کے ہر خطے میں بت اور بت پرستی و شرک نے قدم جما لیے۔

قوم نوح کے بت 
بخاری شریف کی حدیث سے یہ معلوم ہوتا ہے کہ اہل عرب قوم نوح کے بتوں کی پوجا کرتے تھے۔ کہا جاتا ہے کہ عمرو بن لحی کے تابع ایک جن تھا۔ اس نے عمرو بن لحی کو جدہ میں دفن قوم نوح کے بتوں یعنی ود، سواع، يغوث، یعوق اور نسر کے بارے میں بتایا۔ چنانچہ عمرو بن لحی ان بتوں کو نکال لایا اور حج کے ایام میں انہیں مختلف قبائل کے حوالے کیا۔ یوں ہر قبیلے اور ہر گھر کا اپنا اپنا بت ہو گیا۔

دیگر بت 
 زمانہ جاہلیت میں صفا و مروہ پر دو بت رکھے گئے تھے۔ صفا پر جو بت تھا اس کا نام اساف اور جو مروہ پر تھا اس کا نام نائلہ تھا۔

مسجد حرام میں بت 
مسجد حرام میں بیت اللہ کے گرد 360 بت رکھے گئے تھے۔۔ ان بتوں کو فتح مکہ کے موقع پر پاش پاش کر دیا گیا۔

بتوں کی پوجا کا طریقہ 
 بتووں کا حج و طواف اور سجدہ کیا جاتا۔
 بتوں سے حاجات اور مشکلات کے حل کے لیے فریادیں کی جاتیں اور انہیں خدا کے ہاں سفارشی تصور کیا جاتا۔
 بتوں کے لیے نذرانے اور قربانیاں پیش کی جاتیں۔
 کھانے کی چیزوں، کھیتی اور چوپائے کی پیداوار کا ایک حصہ بتوں کے لیے مخصوص کر دیا جاتا۔
 اہل مکہ حضرت ابراہیم علیہ السلام کے وقت سے ہمیشہ حج کے دوران صفا و مروہ کا بھی طواف کرتے۔ کفر کے زمانہ میں ان دو پہاڑیوں پر کفار نے دو بت رکھے تھے اور سمجھتے تھے کہ یہ طواف ان دو بتوں کی تعظیم کے لیے ہے۔ صفاومروہ کے در میان سعی کرتے وقت وہ لوگ ان بتوں پر تعظیماً ہاتھ پھیرتے۔
 انصار اسلام سے پہلے منات کے لیے احرام باندھتے اور مشلل کے قریب اس کی عبادت کرتے۔ سو جو شخص احرام باندھتا وہ صفا و مروہ کے طواف کو حرام جانتا۔

بت پرستی کا خاتمہ 
صحیح بخاری میں عبداللہ بن مسعود کا بیان ہے کہ فتح مکہ کے دن حضور صلی اللہ علیہ وسلم کعبے کے بتوں پر (ہاتھ میں پکڑی ہوئی چھڑی سے ) ضرب لگا رہے تھے اور فرما رہے تھے کہ

جآء الحق وزھق الباطل ان الباطل کان زھوقا (اور اعلان کر دو کہ حق آگیا اور باطل مٹ گیا، باطل تو مٹنے ہی والا ہے۔) (81:17)

جآء الحق ومایُبدءُ الباطل ومایُعید (کہو حق آگیا ہے اور اب باطل کے کیے کچھ نہیں ہو سکتا۔) (49:34)

اور ہر ایک بت اوندھے منہ گر جاتا تھا۔

ابو یعلیٰ میں ہے کہ ہم رسول  کے ساتھ مکہ میں آئے، بیت اللہ کے گرد 360 بت تھے جن کی پوجا کی جاتی تھی۔ آپ  نے فوراً حکم دیا کہ ان سب کو اوندھے منہ گرا دو اور پھر آپ نے یہی آیت تلاوت فرمائی۔

مزید دیکھیے 
 بت پرستی
 زمانہ جاہلیت

حوالہ جات 

عرب
عرب قبل از اسلام
عربی علم الاساطیر
کثرت پرستی